# PATVIRTINTA

# Vilniaus rajono savivaldybės tarybos

# 2025 m. birželio 27 d. sprendimu Nr. T3-196

**Rudaminos Turgavietės prekybos ir kitų paslaugų teikimo**

**tvarkos aprašas**

**I SKYRIUS**

**BENDROSIOS NUOSTATOS**

1. Rudaminos turgavietės prekybos ir kitų paslaugų teikimo tvarkos aprašas (toliau – Aprašas) reglamentuoja prekybos ir paslaugų teikimo tvarką Vilniaus rajono savivaldybei priklausančioje Rudaminos turgavietėje.
2. Aprašo tikslas – nustatyti prekybos ir kitų paslaugų teikimo, mokesčių pagal nustatytus Rudaminos turgavietės mokesčių tarifus surinkimo tvarką turgavietėje, siekti užtikrinti turgavietėje tvarką, sudaryti sąlygas maisto produktus, savo ūkyje užaugintus žemės ūkio produktus ir iš jų pagamintus maisto produktus bei ne maisto prekes parduoti galutiniam vartotojui.
3. Apraše vartojamos sąvokos:
   1. Rudaminos turgavietė – turgavietės teritorija, esanti Vilniaus r. sav., Rudaminos sen., Rudaminos k., Gamyklos g. 1A, su visais joje esančiais statiniais.
   2. Prekybos vieta – turgavietės schemoje pažymėtas plotas, pritaikytas prekybai, paslaugoms teikti nuo laikinųjų prekybos įrenginių (prekystalių, vežimėlių), iš automobilių, stoginėse, paviljonuose ir kituose jame pastatytuose statiniuose (taip pat ir laikinuosiuose).
   3. Prekybos zona – turgavietės teritorija, kurioje prekiaujama tos pačios rūšies prekėmis ar teikiamos paslaugos.
   4. Turgavietės administratorius (toliau – Administratorius) – asmuo, atsakingas už turgavietės darbo organizavimą ir priežiūrą.
   5. Turgavietės mokestis – Vilniaus rajono savivaldybės tarybos (toliau – Taryba) sprendimu nustatytas mokestis, suteikiantis pardavėjui teisę prekiauti ar teikti paslaugas atitinkamoje Rudaminos turgavietės prekybos vietoje.
4. Kitos Apraše vartojamos sąvokos suprantamos taip, kaip jas apibrėžia teisės aktai.

**II SKYRIUS**

**PREKYBOS VIETŲ SUTEIKIMO TVARKA**

1. Pirmumo tvarka prekybos vietos suteikiamos (juridiniai ir fiziniai asmenys yra lygiaverčiai):
2. gyventojams, turintiems Vilniaus rajono gyventojo kortelę ir prekiaujantiems Rudaminos turgavietėje ilgiau nei 5 metus;
3. prekiaujantiems Rudaminos turgavietėje ilgiau nei 5 metus;
4. gyventojams, turintiems Vilniaus rajono gyventojo kortelę ir norintiems prekiauti Rudaminos turgavietėje;
5. ekologiniams ūkiams, prekiaujantiems savo ūkyje užaugintais produktais ir (ar) iš jų pagaminta produkcija, pateikusiems dokumentus, patvirtinančius šios produkcijos ekologinę gamybą ir išskirtinę kokybę;
6. ūkininkams, prekiaujantiems savo ūkyje užaugintais produktais ir (ar) iš jų pagaminta produkcija, pateikusiems šiuos dokumentus: ūkininko ūkio įregistravimo pažymėjimą ir einamųjų metų išrašą iš Ūkininkų ūkių registro ir (ar) pažymą ar išrašą iš Žemės ūkio ir kaimo verslo registro apie ūkininko ūkyje ir (ar) žemės ūkio valdoje vykdomą pagrindinę bei papildomas žemės ūkio ekonomines veiklas ar kitą dokumentą, kuriame išvardyti pačių išauginti produktai ir (ar) iš jų pagaminta produkcija (pažymas ar išrašus teisės aktų nustatyta tvarka išduoda savivaldybių administracijos, seniūnijos ar valstybės įmonė Žemės ūkio informacijos ir kaimo verslo centras);
7. socialinėms įmonėms, prekiaujančioms savo užaugintais produktais ir (ar) iš jų pagaminta produkcija,pateikusioms dokumentus: pažymą ar išrašą iš Žemės ūkio ir kaimo verslo registro apie žemės ūkio valdoje vykdomą pagrindinę bei papildomas žemės ūkio ekonomines veiklas ar kitus dokumentus, kuriuose išvardyti pačių išauginti produktai ir (ar) iš jų pagaminta produkcija. (Pažymas ar išrašus teisės aktų nustatyta tvarka išduoda savivaldybių administracijos, seniūnijos ar valstybės įmonė Žemės ūkio informacijos ir kaimo verslo centras);
8. prekiautojams, turintiems tautinio paveldo produkto sertifikatus, pagal nacionalinę žemės ūkio ir maisto kokybės sistemą pagamintiems produktams išduodamus sertifikatus savo užaugintiems produktams ir (ar) iš savo užaugintų produktų pagamintiems gaminiams;
9. prekiautojams, praktikuojantiems gamtinės žemdirbystės natūrinio ūkininkavimo principus, mažiems ir vidutiniams ūkiams, kurie ūkininkaudami nenaudoja arba minimaliai naudoja chemines medžiagas, jiems pateikus tai įrodančius ir patvirtinančius dokumentus.
10. Prekybą paviljonuose vykdo konkurso būdu Administratoriaus parinkti ūkio subjektai pagal Administratoriaus ir ūkio subjekto pasirašytą Paviljono suteikimo komercinei veiklai vykdyti sutartį.

**III SKYRIUS**

**MOKĖJIMO TVARKA**

1. Rudaminos turgavietėje leidžiama prekiauti arba teikti paslaugas tik sumokėjus mokesčius Administratoriui pagal Tarybos nustatytus dydžius.
2. Mokestis mokamas už prekybos arba kitų paslaugų teikimo paviljoną, įrengtą prekybos vietą ar atitinkamą prekybos vietos plotą, prekystalio ilgį, automobilio stovėjimo vietą, nurodytą turgavietės schemoje, ir (ar) už teikiamas paslaugas.
3. Administratorius gali sudaryti Prekybos vietos suteikimo sutartį su pardavėjais, kurie planuoja užimti tas pačias prekybos vietas ne trumpiau kaip 9 mėnesius.
4. Pasirašęs 9 punkte minėtą sutartį, prekiautojas moka 20 procentų mažesnius atitinkamo sezono mokesčius pagal Tarybos nustatytus Teikiamų atlygintinų paslaugų mokesčių tarifusRudaminos turgavietėje (taikoma 2–12 punktams) ir išrašytą sąskaitą faktūrą sutartyje nustatyta tvarka.

**IV SKYRIUS**

**REIKALAVIMAI TURGAVIETEI**

1. Prekybos vietos Rudaminos turgavietėje privalo būti pažymėtos pagal nustatytą turgavietėsschemą. Turgavietės schemoje turi būti nurodyti prekybos vietų numeriai ir prekybos zonos.
2. Turgavietėje galima prekiauti tik tokiomis žemės ūkio ir maisto produktų grupėmis, kurių prekybai paskirtos zonos ir sudarytos sąlygos produktams laikyti pagal gamintojo nurodytus reikalavimus.
3. Turgavietėje leidžiama prekiauti tik įrengtose prekybos vietose ar kitose nustatytose vietose pagal atitinkamoms prekių grupėms skirtas zonas.
4. Turgavietėje turi būti iškabinta informacija apie turgavietės savininką, darbo laiką, Administratoriaus kontaktai, vidaus darbo tvarkos taisyklės, šis Aprašas, mokesčių už prekybos ir (ar) paslaugų teikimo vietas dydžiai, mokėjimo tvarka, turgavietės schema.

**V SKYRIUS**

**PREKYBOS IR PASLAUGŲ TEIKIMO REGLAMENTAVIMAS**

1. Prekiautojai privalo vykdyti Lietuvos Respublikos Vyriausybės nutarimu patvirtintose mažmeninės prekybos taisyklėse nustatytas pardavėjų pareigas, laikytis Lietuvos Respublikos žemės ūkio ministro įsakymų, kitų teisės aktų, Administratoriaus nustatytų turgavietės vidaus darbo tvarkos taisyklių bei Aprašo reikalavimų.
2. Prekiautojas privalo turėti prekybos (paslaugų teikimo) vietoje Administratoriaus išduotą nustatytos formos vienkartinį bilietą arba pasirašytą Prekybos vietos suteikimo sutartį arba Paviljono suteikimo komercinei veiklai vykdyti sutartį, kitus veiklai vykdyti privalomus dokumentus.
3. Pirkėjų teises ir pareigas nustato Lietuvos Respublikos Vyriausybės nutarimu patvirtintos mažmeninės prekybos taisyklės.
4. Į turgavietę žemės ūkio ir maisto produktai turi būti pristatomi tik su lydimaisiais dokumentais (važtaraščiais, sąskaitomis faktūromis, atitikties deklaracijomis ir kt.). Ši nuostata netaikoma, jeigu prekiaujama savo ūkyje išauginta ir pagaminta produkcija. Savo ūkyje išauginta ir pagaminta produkcija į turgavietę pristatoma su laisvos formos krovinio važtaraščiu, kuriame turi būti nurodyti Lietuvos Respublikos žemės ūkio ministro įsakymu patvirtinti privalomi rekvizitai.
5. Turgavietėje parduodami maisto produktai turi būti atgabenti tokiomis transporto priemonėmis, kurios užtikrina tinkamą temperatūros režimą ir atitinka higienos normų reikalavimus.
6. Svarsčiai, svarstyklės ir kiti matavimo prietaisai, naudojami prekių masei, tūriui, ilgiui nustatyti, turi būti su galiojančiu patikros žymeniu ir tikti atitinkamų prekių prekybai pagal savo matavimo ribas ir tikslumą.
7. Draudžiama eksploatuoti turgavietėje įrengtą prekybos vietą įvykus vandentiekio, kanalizacijos, elektros tinklų avarijai, neveikiant šaldymo įrengimams, atliekant pagrindinį patalpų remontą, valymą.

**VI SKYRIUS**

**REIKALAVIMAI TURGAVIETĖS ADMINISTRATORIUI**

1. Administratorius privalo:
   1. parengti turgavietės vidaus darbo tvarkos taisykles, suderinti su Vilniaus rajono savivaldybės administracija ir jas patvirtinti;
   2. patvirtinti turgavietės schemą su sunumeruotomis prekybos vietomis, kurioje turi būti: pažymėtos prekybos zonos (kokiomis prekėmis, kokioje zonoje galima prekiauti), nurodyta Administratoriaus vieta, paslaugų tarnyba, sanitariniai mazgai. Patvirtintą schemą pateikti Vilniaus rajono savivaldybės administracijai;
   3. rinkti mokesčius už prekybos vietas pagal nustatytus turgavietės mokesčių tarifus, juos apskaityti, užtikrinti pajamų surinkimo kontrolę;
   4. prireikus užtikrinti, kad asmenims, savo ūkyje užauginusiems žemės ūkio produktus ar iš jų pagaminusiems maisto produktus, būtų suteikta ne mažiau kaip 25 proc. visų prekybos vietų, kuriose prekiaujama žemės ūkio ir maisto produktais;
   5. užtikrinti, kad būtų laikomasi geros higienos praktikos reikalavimų;
   6. užtikrinti turgavietės teritorijos, patalpų, įrenginių švarą, tvarką, remontą, valymą, dezinfekciją, dezinsekciją, deratizaciją, šiukšlių išvežimą;
   7. užtikrinti, kad turgavietėje būtų paskelbta informacija apie turgavietės atsakingo asmens darbo laiką, vidaus darbo taisyklės, mokesčių už prekybos vietas dydžiai, mokėjimo tvarka, turgavietės schema;
   8. suteikti galimybę prekiautojams susipažinti su prekybą žemės ūkio ir maisto produktais reglamentuojančiais teisės aktais ir sudaryti sąlygas jų laikytis;
   9. užtikrinti, kad būtų kontroliuojamas sanitarijos ir higienos normų bei patvirtintų turgavietės darbo taisyklių laikymasis;
   10. įrengti kontrolines svarstykles nusipirktų maisto produktų svoriui pasitikrinti;
   11. nedelsiant informuoti Valstybinę maisto ir veterinarijos tarnybą apie pastebėtus maisto saugos, o Valstybinę augalų apsaugos tarnybą – apie fitosanitarinių reikalavimų pažeidimus;
   12. turėti pirmosios medicinos pagalbos rinkinį;
   13. laikytis Bendrųjų gaisrinės saugos taisyklių;
   14. per 12 mėn. nuo veiklos pradžios sukurti veikiančią internetinę svetainę, organizuoti prekybą per elektroninę parduotuvę.

**VII SKYRIUS**

**ATSAKOMYBĖ**

1. Už turgavietėje parduodamų prekių saugą, kokybę ir ženklinimą atsako turgavietės pardavėjas.
2. Turgavietę eksploatuojantis (administruojantis) asmuo privalo sudaryti sąlygas kontrolę atliekančių institucijų ir įstaigų darbuotojams atlikti patikrinimus teisės aktų nustatyta tvarka.
3. Asmenys, pažeidę šio Aprašo bei kitų teisės aktų reikalavimus, atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_